Kien hemm titjira ġdida tal-Pont Umanitarju bl-Ajru tal-UE minn Liège, il-Belġju, bi provvisti mediċi u provvisti essenzjali oħrajn biex jissaħħaħ ir-rispons umanitarju fil-Jemen. B'kollox qed jitwasslu aktar minn 220 tunnellata ta' oġġetti kritiċi għall-Jemeniti l-aktar vulnerabbli. Dan ġie ffaċilitat bl-isforzi kollaborattivi tal-Iżvezja u tal-UE. Il-Pont Umanitarju bl-Ajru tal-UE jagħmel tajjeb għal sfidi loġistiċi u restrizzjonijiet fid-dawl tal-pandemija tal-coronavirus, billi l-linji normali tal-provvista ġew affettwati serjament. Barra minn hekk, l-UE qed talloka €70 miljun addizzjonali biex iżżid l-għajnuna fil-Jemen, u b'hekk l-appoġġ umanitarju tagħha fl-2020 jilħaq il-€115-il miljun. Janez Lenarčič, il-Kummissarju għall-Ġestjoni tal-Kriżijiet, qal: “Din l-operazzjoni tal-Pont tal-Ajru tal-UE għall-Jemen hija l-akbar waħda tax-xorta tagħha minn meta bdew it-titjiriet tagħna lejn pajjiżi affettwati mill-coronavirus. L-operazzjoni tal-UE u l-finanzjament addizzjonali juru l-urġenza li tingħata għajnuna lill-poplu tal-Jemen fis-siegħa ta' bżonn tagħhom. L-imxija rapida tal-coronavirus f'pajjiż li diġà qiegħed jindirizza l-agħar kriżi umanitarja tad-dinja qiegħda żżid livell ieħor ta' tbatija. L-għajnuna trid tasal illum qabel għada. Inħeġġeġ lill-partijiet kollha tal-kunflitt biex jirrispettaw l-obbligu internazzjonali tagħhom li jagħtu aċċess bla xkiel lill-organizzazzjonijiet imparzjali tal-għajnuna umanitarja biex ikunu jistgħu jgħinu lill-poplu tal-Jemen.” Il-Pont Umanitarju bl-Ajru tal-UE għall-Jemen se jittrasporta merkanzija umanitarja urġenti kemm lejn Aden kif ukoll lejn Sana'a u se jopera sal-bidu ta' Awwissu. Ir-rispons għall-coronavirus se jibbenefika mill-provvisti, iżda dawn se jippermettu wkoll il-kontinwazzjoni ta' programmi umanitarji oħrajn li jsalvaw il-ħajjiet mill-aġenziji tan-NU, l-organizzazzjonijiet nongovernattivi internazzjonali u l-moviment tas-Salib l-Aħmar/tan-Nofs Qamar l-Aħmar. L-azzjonijiet umanitarji ffinanzjati mill-UE fil-Jemen jiffukaw fuq appoġġ ta' emerġenza għall-popolazzjoni ċivili affettwata mill-kunflitt, inkluż ir-rispons għall-malnutrizzjoni akuta, l-insigurtà tal-ikel, id-diżastri naturali u l-epidemiji. Sfond Il-kooperazzjoni tal-partijiet kollha man-Nazzjonijiet Uniti u aġenziji umanitarji oħra hija kruċjali. Wara ħames snin ta' kunflitt, il-kriżi tal-Jemen laħqet il-qiegħ. Fil-bidu tal-2020, 80 fil-mija tal-popolazzjoni kienet teħtieġ xi forma ta' għajnuna umanitarja u protezzjoni. Tnaqqis fil-finanzjament u żieda fir-restrizzjonijiet għall-aċċess qed jirriżultaw f'livelli saħansitra ogħla ta' tbatija u vulnerabbiltà. L-impatt tal-pandemija tal-coronavirus f'pajjiż b'servizzi tas-saħħa li qed jikkollassaw u ekonomija fi kriżi qawwija jista' jwassal għal karestija. Sa mil-bidu tal-kunflitt fl-2015, l-Unjoni Ewropea allokat €896 miljun b'reazzjoni għall-kriżi fil-Jemen, inkluż €554 milljun f'għajnuna umanitarja u €318-il miljun f'għajnuna għall-iżvilupp. Dan għamilha possibbli li titwassal għajnuna vitali, inkluż ikel, kura tas-saħħa, edukazzjoni kif ukoll ilma, kenn u settijiet tal-iġjene. Qabel it-tifqigħa tal-coronavirus, it-tħejjija u r-rispons għat-tifqigħat ta' mard diġà kienu punt fokali ewlieni tal-istrateġija tal-UE għall-Jemen. Sabiex tindirizza l-kolera u l-epidemiji tal-coronavirus, l-UE tiffinanzja ċentri ta' kura u attivitajiet ta' prevenzjoni. Għal aktar informazzjoni Il-Pont Umanitarju bl-Ajru tal-UE L-operazzjonijiet ta' għajnuna umanitarja tal-UE għall-Jemen